Պատրիարքական ընդհանուր փոխանորդ Տ. Արամ Արք. Աթէշեան Անգարայի մէջ Հանրապետութեան նախագահ Րէճէպ Թայյիպ Էրտողանի պաշտօնակալման արարողութեան մասնակցելէ վերջ վերադարձաւ քաղաքս։ Գումգաբուի աղբիւրները երէկ հրապարակեցին Պեշթեփէի համալիրին մէջ նկարահանուած Հանրապետութեան նախագահ Էրտողանի եւ նորին սրբազնութեան լուսանկարը։ Այդ դրուագը կը ցոլացնէ Տ. Արամ Արք. Աթէշեանի կողմէ նախագահին շնորհաւորութիւններու փոխանցման պահը։ Ինչպէս ծանօթ է, ընդհանուր փոխանորդին առընթեր Սուրբ Փրկիչ Ազգային հիւանդանոցի հոգաբարձութեան ատենապետ Պետրոս Շիրինօղլուն ալ հրաւիրուած էր Անգարայի արարողութեան։ Թէ՛ նորին սրբազնութիւնը եւ թէ Շիրինօղլու դրական տպաւորութիւններով վերադարձած են մայրաքաղաքէն՝ պաշտօնակալման արարողութեան ընթացքին արժանացած ըլլալով ջերմ վերաբերմունքի եւ բարձր արարողակարգի։